CELEX: 32016R0911
Language: sk
Date: 2016-06-09 00:00:00
Title: Vykonávacie nariadenie Komisie (EÚ) 2016/911 z 9. júna 2016, ktorým sa stanovujú vykonávacie technické predpisy, pokiaľ ide o formu a obsah opisu dohôd o finančnej podpore v rámci skupiny v súlade so smernicou Európskeho parlamentu a Rady 2014/59/EÚ, ktorou sa stanovuje rámec pre ozdravenie a riešenie krízových situácií úverových inštitúcií a investičných spoločností (Text s významom pre EHP)

10.6.2016   
            
            
               SK
            
            
               Úradný vestník Európskej únie
            
            
               L 153/25
            
         VYKONÁVACIE NARIADENIE KOMISIE (EÚ) 2016/911
   z 9. júna 2016,
   ktorým sa stanovujú vykonávacie technické predpisy, pokiaľ ide o formu a obsah opisu dohôd o finančnej podpore v rámci skupiny v súlade so smernicou Európskeho parlamentu a Rady 2014/59/EÚ, ktorou sa stanovuje rámec pre ozdravenie a riešenie krízových situácií úverových inštitúcií a investičných spoločností
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2014/59/EÚ z 15. mája 2014, ktorou sa stanovuje rámec pre ozdravenie a riešenie krízových situácií úverových inštitúcií a investičných spoločností a ktorou sa mení smernica Rady 82/891/EHS a smernice Európskeho parlamentu a Rady 2001/24/ES, 2002/47/ES, 2004/25/ES, 2005/56/ES, 2007/36/ES, 2011/35/EÚ, 2012/30/EÚ a 2013/36/EÚ a nariadenia Európskeho parlamentu a Rady (EÚ) č. 1093/2010 a (EÚ) č. 648/2012 (1), a najmä na jej článok 26 ods. 2,
   keďže:
   
               (1)
            
            
               V kapitole III hlavy II smernice 2014/59/EÚ sa stanovujú pravidlá pre dohody o finančnej podpore v rámci skupiny pri poskytovaní finančnej podpory medzi materskou inštitúciou v Únii alebo subjektom uvedeným v článku 1 ods. 1 písm. b), c) alebo d) smernice 2014/59/EÚ a ich dcérskymi spoločnosťami v iných členských štátoch alebo tretích krajinách, ktoré sú inštitúciami alebo finančnými inštitúciami podliehajúcimi dohľadu nad materskou spoločnosťou na konsolidovanom základe, za predpokladu, že subjekt prijímajúci pomoc spĺňa podmienky na včasnú intervenciu. Umožňujú sa tým prevody finančných prostriedkov v situácii, keď je subjekt skupiny vo veľkej tiesni. Na to, aby mohli prijímať informované investičné rozhodnutia, potrebujú veritelia a investori transparentnosť, pokiaľ ide o riziká a potenciálne povinnosti vyplývajúce z týchto dohôd a o šance na ozdravenie skupiny vyplývajúce z dohody o podpore. Dohoda by preto mala byť vo forme ľahko prístupnej verejnosti, porovnateľnej s účtovnou závierkou.
            
         
               (2)
            
            
               Všeobecné podmienky dohody o finančnej podpore v rámci skupiny, ktoré sa majú zverejňovať, by mali obsahovať relevantné informácie, ako je maximálna výška podpory, zásady výpočtu protihodnoty za poskytnutie podpory, všeobecný opis profilu splatnosti a maximálna doba splatnosti úverov poskytnutých ako podpora. Pri zverejňovaní by sa však mal brať ohľad na potrebu dôvernosti konkrétnejších informácií.
            
         
               (3)
            
            
               Toto nariadenie vychádza z návrhu vykonávacích technických predpisov, ktoré Európsky orgán pre bankovníctvo predložil Komisii.
            
         
               (4)
            
            
               Európsky orgán pre bankovníctvo vykonal otvorené verejné konzultácie k návrhu vykonávacích technických predpisov, z ktorých toto nariadenie vychádza, analyzoval možné súvisiace náklady a prínosy a požiadal o stanovisko Skupinu zainteresovaných strán v bankovníctve zriadenú v súlade s článkom 37 nariadenia Európskeho parlamentu a Rady (EÚ) č. 1093/2010 (2),
            
         PRIJALA TOTO NARIADENIE:
   Článok 1
   Forma zverejňovania
   Každá inštitúcia, ktorá je zmluvnou stranou dohody o finančnej podpore v rámci skupiny uzavretej podľa článku 19 smernice 2014/59/EÚ, zverejňuje informácie v súlade s článkom 2 tohto nariadenia na svojom webovom sídle formou, ktorou sa zabezpečí ich prístupnosť verejnosti.
   Ak inštitúcia zverejňuje účtovnú závierku skupiny, uvedené informácie sa zverejňujú rovnakou formou, aká sa používa pre nekvantitatívne informácie zahrnuté v účtovnej závierke.
   Článok 2
   Podmienky, ktoré sa majú zverejňovať
   1.   Inštitúcie musia zverejňovať aspoň tieto informácie:
   
               a)
            
            
               mená subjektov skupiny, ktoré sú zmluvnou stranou dohody o finančnej podpore v rámci skupiny;
            
         
               b)
            
            
               možná podoba podpory;
            
         
               c)
            
            
               v prípade úveru účely, na ktoré sa môže použiť kapitál poskytnutý v rámci úveru;
            
         
               d)
            
            
               v prípade záruky informácia, na ktoré transakcie a tretie strany sa môže potenciálne vzťahovať záruka;
            
         
               e)
            
            
               do akej miery sú povinnosti poskytovať finančnú podporu v rámci skupiny a nárok prijímať finančnú podporu v rámci skupiny každej zo strán dohody o finančnej podpore v rámci skupiny recipročné; ak dohoda nie je plne recipročná, informácie odlišujúce rôzne strany v nadväznosti na rozličné podmienky dohody;
            
         
               f)
            
            
               obmedzenia finančnej podpory v rámci skupiny pre každú podobu podpory, na ktorú sa vzťahuje dohoda o finančnej podpore;
            
         
               g)
            
            
               zásady výpočtu protihodnoty za poskytnutie finančnej podpory v rámci skupiny a ich vzťah k trhovým podmienkam v čase poskytnutia podpory;
            
         
               h)
            
            
               všeobecný opis nadriadenosti, profilu splatnosti a maximálnej doby splatnosti všetkých úverov poskytnutých ako podpora;
            
         
               i)
            
            
               všeobecný opis akýchkoľvek ďalších povinností týkajúcich sa splácania;
            
         
               j)
            
            
               všeobecný opis okolností alebo ukazovateľov týkajúcich sa prijímajúceho subjektu a poskytujúceho subjektu, ktoré sú impulzom na poskytnutie podpory;
            
         
               k)
            
            
               všeobecný opis kolaterálu a maržových požiadaviek.
            
         Zverejnenie zahŕňa informácie uplatniteľné na príslušné subjekty skupiny vrátane informácií o podmienkach dohody týkajúcich sa ostatných subjektov skupiny, keď takéto zverejnenie môže ovplyvniť príslušný subjekt skupiny.
   Informácie, ktoré nie sú uplatniteľné, sa označia ako „neuplatňuje sa“.
   2.   K zverejneniu musí byť priložené vyhlásenie, že poskytnutie finančnej podpory podlieha podmienkam podľa článku 23 smernice 2014/59/EÚ a právu príslušného orgánu zakázať alebo obmedziť podporu podľa článku 25 smernice 2014/59/EÚ.
   Článok 3
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 9. júna 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 173, 12.6.2014, s. 190.
   
      (2)  Nariadenie Európskeho parlamentu a Rady (EÚ) č. 1093/2010 z 24. novembra 2010, ktorým sa zriaďuje Európsky orgán dohľadu (Európsky orgán pre bankovníctvo) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/78/ES (Ú. v. EÚ L 331, 15.12.2010, s. 12).